PATVIRTINTA

Klaipėdos rajono savivaldybės tarybos

2014-03-27 sprendimu Nr.T11-146

**KLAIPĖDOS RAJONO SAVIVALDYBĖS ŽEMĖS ŪKIO IR KAIMO PLĖTROS RĖMIMO PROGRAMOS NUOSTATAI**

1. **BENDROSIOS NUOSTATOS**

1. Klaipėdos rajono savivaldybės žemės ūkio ir kaimo plėtros rėmimo programos (**toliau tekste** – **Programa**) nuostatai reglamentuoja programos tikslus ir uždavinius, finansinės paramos formas ir finansavimo sąlygas, prašymų pateikimo tvarką, komisijos darbo tvarką, sprendimų ir finansinės paramos dokumentų rengimą, lėšų išmokėjimą, kontrolę ir atsakomybę.

2. Programos lėšos skiriamos ūkininkams, žemės ūkio bendrovėms, asociacijoms, žemės ūkio kooperatyvams, žemės ūkio subjektams, įsiregistravusiems žemės ūkio ir kaimo valdą Lietuvos Respublikos žemės ūkio ir kaimo verslo registre, žemdirbius vienijančioms organizacijoms, veikiančioms Klaipėdos rajone, (**toliau tekste** – **Paramos gavėjai**) siekiant skatinti žemės ūkio ir kaimo plėtrą Klaipėdos rajone.

3. Programos lėšos - Klaipėdos rajono savivaldybės biudžeto lėšos.

**II. TIKSLAI IR UŽDAVINIAI**

4. Programos tikslas – iš dalies finansiškai remti Paramos gavėjus, jų plėtrą, sudaryti sąlygas tobulėjimui, padėti nelaimingų atsitikimų atvejais (gaisras, potvyniai ir kt. nelaimės), skatinti paramos gavėjus plėsti ir modernizuoti žemės ūkį, didinti žemės ūkio konkurencingumą, sudaryti tinkamas sąlygas infrastruktūros plėtrai, gerinti aplinkos apsaugą.

5. Uždaviniai:

5.1. skatinti žemės ūkio ir kaimo plėtrą, prioritetą teikiant ūkininkams, žemės ūkio subjektams, įsiregistravusiems valdas, bendrovėms, kooperatyvams, žemdirbius vienijančioms organizacijoms švietėjiškai veiklai, seminarams, lauko dienoms, išvykoms į mokymus, parodas, muges, konkursų nugalėtojų pagerbimui ir apdovanojimui.

5.2. finansuoti melioracijos objektų įrengimo finansinių išlaidų dalį ir padengti iš dalies jų remonto išlaidas.

5.3. gerinti inžinerinės infrastruktūros statinių techninę būklę.

**III. PROGRAMOS ĮGYVENDINIMUI SKIRTŲ LĖŠŲ PANAUDOJIMAS**

6. Programos lėšos gali būti skiriamos Paramos gavėjams:

6.1. kompensacija žemės ūkio veiklos subjektams, nukentėjusiems nuo stichinių nelaimių, gaisrų, potvynių ar laukinių gyvūnų ir kitų nelaimių padarytai žalai, kurių nekompensuoja kitos institucijos;

6.2. kiekvienais metais organizuojamo konkurso „Metų ūkis“ gražiausių kaimo sodybų ir vietovių dalyviams skatinti ir derliaus šventei finansuoti;

6.3. tradiciniams rajono ir respublikiniams žemdirbių renginiams, seminarams organizuoti bei dalyvavimo išlaidoms kompensuoti;

6.4. iš dalies ar visiškai kompensuoti konferencijose, seminaruose, parodose, mugėse, mokomųjų-pažintinių kelionių ir kt. išlaidas, ūkininkų švietėjišką veiklą organizuojančioms institucijoms, pateikusioms sąmatą bei mokymo programą;

6.5. iš dalies kompensuoti agrocheminių dirvožemio tyrimo išlaidas;

6.6. iš dalies ar visiškai kompensuoti reprezentacines išlaidas informaciniams leidiniams leisti, reklamai, publikacijoms rengti;

6.7. iš dalies padengti melioracijos įrenginių (drenažo) avarinių gedimų remonto išlaidas, melioracijos asociacijų ir fizinių asmenų grupių steigimo išlaidas.“

6.8. iš dalies kompensuoti laikantiems ne daugiau kaip 30 kontroliuojamų melžiamų karvių produktyvumo kontrolės išlaidas“.

6.9. iš dalies kompensuoti dirvožemio kalkinimą.

**IV PROGRAMOS VERTINIMO KOMISIJA**

**7. Programos lėšų administravimui Savivaldybės tarybos sprendimu sudaroma vertinimo komisija iš 5 narių (toliau tekste – Programos vertinimo komisija), Programos vertinimo komisijos pirmininką ir jo pavaduotoją skiria Savivaldybės taryba. Komisija sudaroma iš Savivaldybės tarybos narių ir administracijos valstybės tarnautojų Savivaldybės tarybos kadencijos laikotarpiui.**

**8.** Programos vertinimo komisija yra kolegialus organas, teikiantis siūlymus administracijos direktoriui dėl dalinio išlaidų kompensavimo skyrimo, jos dydžio bei kitais programos įgyvendinimo klausimais.

**9. Programos vertinimo komisijos pagrindinė veiklos forma – posėdžiai. Posėdžiai yra teisėti, jeigu juose dalyvauja ne mažiau kaip 3 komisijos nariai, sprendimai priimami dalyvaujančių komisijos narių balsų dauguma, o balsams pasiskirsčius po lygiai sprendimą lemia pirmininko balsas.**

**10. Programos vertinimo komisijos pirmininkas:**

**10.1. sušaukia Programos vertinimo komisijos posėdžius, jiems pirmininkauja bei pasirašo programos vertinimo komisijos protokolus ir priimtus sprendimus;**

**10.2. atstovauja Programos vertinimo komisijai susitikimuose su Paramos gavėjais;**

10.3. konsultuoja Paramos gavėjus programos lėšų panaudojimo, prašymų pateikimo ir kitais klausimais;

10.4. rengia sprendimo projektą tarybai dėl lėšų skyrimo šiuose nuostatuose nenumatytoms žemės ūkio ir kaimo plėtros veikloms remti.

11. Programos vertinimo komisijos posėdžių darbą protokoluoja Klaipėdos rajono savivaldybės administracijos direktoriaus įsakymu paskirtas valstybės tarnautojas. Visi su programos įgyvendinimu susiję dokumentai saugomi Savivaldybės administracijos Bendrajame skyriuje.

**V. PARAMOS TEIKIMO SĄLYGOS**

**12. Paramos gavėjai, norintys** gauti paramą, Programos vertinimo komisijai pristato šiuos dokumentus:

12.1. laisvos formos prašymą gauti dalinę finansinę paramą;

12.2. ūkio subjekto įregistravimo dokumentus (asmens dokumentą, juridinio asmens registracijos pažymėjimą, ūkininko ūkio pažymėjimą (kopijas) arba valdos įregistravimo išrašą), komisijai pareikalavus ir kitus papildomus dokumentus;

**12.3.** išlaidas ir apmokėjimą pateisinančius dokumentus;

**13. Programos vertinimo komisija į posėdį gali kviesti prašymą pateikusį ar jo įgaliotą asmenį.**

14. **Programos vertinimo komisija, surinkusi prašymus ir reikiamus dokumentus per 30 kalendorinių dienų, posėdyje apsvarsto visus prašymus ir priima nutarimą dėl siūlymo administracijos direktoriui skirti dalinę kompensaciją paramos gavėjui. Administracijos direktorius, gavęs komisijos siūlymą, savo įsakymu skiria kompensaciją arba priima motyvuotą atsisakymą skirti/neskirti kompensaciją ir apie priimtą sprendimą informuoja paramos gavėją raštu.**

**15. Priėmus sprendimą teikti dalinę finansinę paramą Klaipėdos rajono savivaldybės administracijos direktorius ir paramos gavėjas pasirašo finansinės paramos teikimo sutartį.**

**VI. BAIGIAMOSIOS NUOSTATOS**

**16. Programos nuostatus tvirtina, keičia, papildo ar panaikina Savivaldybės taryba.**

**17. Programos lėšų apskaitą tvarko Savivaldybės administracijos Centrinė buhalterija.**

**18. Už finansinės paramos lėšų tikslinį panaudojimą atsako paramos gavėjas.**

**19. Paaiškėjus, kad skirta dalinė finansinė parama buvo panaudota ne pagal paskirtį, paramos gavėjas privalo lėšas grąžinti į savivaldybės biudžetą, to nepadarius lėšos išieškomos teisės aktų nustatyta tvarka.**

**20. Programos vertinimo komisija kiekvienais metais iki gegužės 1 d. už atliktą darbą atsiskaito Savivaldybės tarybai.**

**21. Programos kontrolę vykdo Klaipėdos rajono savivaldybės administracijos direktorius.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_**